Okresná prokuratúra Košice-okolie 
Štúrova 7, 041 47 Košice 	

Sp. zn. : 1 Pv 125/13/8806	Košice, 26.4.2013
EEČ : 2-65-121-2013

U Z N E S E N I E

Trestná vec:	obvinený XXXXX 
Prečin:	Ublíženie na zdraví podľa § 157 odsek 1 Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátorka Okresnej prokuratúry Košice-okolie
Podľa § 215 odsek 1 písmeno d (§ 9 odsek 1 písmeno f) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
dňa 3.2.2013 okolo 14.00 hod. v obci Sady nad Torysou, časť Byster, okres Košice - okolie v priestoroch rodinného domu č. 73 udrel päsťou do skla na kuchynských dverách, za ktorými stál jeho brat XXXXX, následkom čoho sa rozbila sklenená výplň dverí a úlomok skla ho zasiahol do ľavého oka, spôsobiac mu reznú ranu rohovky vľavo s poúrazovým skalením šošovky s dobou liečenia viac ako 42 dní,    

lebo je trestné stíhanie neprípustné podľa § 9 odsek 1 písmeno f

Odôvodnenie:
    Uznesením povereného príslušníka Obvodného oddelenia PZ v Bidovciach sp. zn. ČVS:ORP-195/BI-KS-2013 zo 4.2.2013 bolo začaté trestné stíhanie a súčasne   vznesené obvinenie XXXXX za prečin ublíženia na zdraví podľa § 157 ods. 1 Trestného zákona  na tom skutkovom základe, ako sa to vyššie uvádza.  

    Po skončení skráteného vyšetrovania  poverený príslušník PZ predložil dňa 8.4.2013 vyšetrovací spis s návrhom na zastavenie trestného stíhania podľa § 215 ods. 1 písm. d) Trestného poriadku s použitím § 9 ods. 1 písm. f) Trestného poriadku.

    Preskúmaním vyšetrovacieho spisu som zistila, že tento  návrh  je opodstatnený a v súlade so zákonom.

    Výsledkami skráteného vyšetrovania bolo zistené, že sa trestný čin stal a dopustil sa ho obvinený XXXXX. 
 
    Podľa § 211 ods. 1 Trestného poriadku  trestné stíhanie pre trestný čin ublíženia na zdraví podľa § 157 Trestného zákona, kto je vo vzťahu k  poškodenému osobou, voči ktorej by mal poškodený ako svedok právo odoprieť výpoveď, možno začať a v už začatom trestnom stíhaní pokračovať iba so súhlasom poškodeného.
 
    Z výpovede svedka - poškodeného  XXXXX, (čl. 15 vyšetrovacieho spisu), vyplýva, že tento po zákonnom poučení prehlásil, že nedáva súhlas na trestné stíhanie obvineného, ktorý je jeho bratom.

    Poškodený XXXXX ako brat obvineného je blízkou osobou podľa § 127 ods. 4 Trestného zákona.

    Poukazujúc na vyššie uvedené bolo potrebné rozhodnúť tak, ako sa to konštatuje vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Mária Rybovičová
prokurátorka